MS «MSC Meraviglia»

MS «MSC Meraviglia» er et maltesisk-flagget mega-cruiseskip som eies av MSC Cruises Managament Ltd. og som opereres av det sveitsiske cruiserederiet MSC Cruises. Skipet ble bygget og konstruert fra 2015 til 2017 av STX France ved det kjente franske verftet Chantiers de l'Atlantique i Saint-Nazaire, Frankrike, som verftets byggnummer E34 og ble overlevert til MSC Cruises den 31. mai 2017.
Skipet er hittil det nest største passasjerskipet og cruiseskipet i verden som er eid av et europeisk cruiserederi. Med sine knappe 316 meter, 19 dekk, og med en passasjerkapasitet til maksimalt 5 714 passasjerer, er skipet en milepæl for MSC Cruises, ettersom de aldri før har hatt et fartøy inne på “topp 5”-listen over verdens største passasjerskip og cruiseskip. Pr. 2019 ligger skipet på en sjette plass over verdens største passasjerskip og cruiseskip.
Skipet ble sjøsatt og lansert 2. september 2016 og er det første mega-skipet i Meraviglia-klassen (Prosjekt Vista (MSC)) som består av to mega-skip, det andre mega-skipet er planlagt levert våren 2019. Under lanseringen avslørte MSC Cruises at søsterskipet til «MSC Meraviglia» skulle hete MS «MSC Bellissima».Den 3. juni 2017 ble skipet døpt av den italienske skuespilleren Sophia Loren i en seremoni i den franske byen Le Havre. Skipets navn, Meraviglia, kommer av italiensk og betyr noe som «Under», eller «Mirakel». Skipet startet på sin jomfrutur den 4. juni 2017.MS «MSC Meraviglia» er per i dag det sjette største passasjerskipet og cruiseskipet i verden, kun slått av de fire Royal Caribbeans Oasis-klasse-cruiseskip-søstrene: MS «Symphony of the Seas», MS «Harmony of the Seas», MS «Allure of the Seas» og MS «Oasis of the Seas» og i 2019 ble hun slått av AIDA Cruises største og nyeste flaggskip, MS «AIDAnova».
MSC Cruises er blant hovedaktørene i europeisk cruise, men har hittil ikke gjort så mye ut av seg på det amerikanske markedet. Det kan fort endre seg med MS «MSC Meraviglia», ettersom selskapet har planer om å forsterke seg ytterligere, og minst 10 nye cruisefartøy skal inn i flåten frem til 2026.


== Historie ==

MS «MSC Meraviglia» ble bygget og konstruert av STX France i Saint-Nazaire, Frankrike. Verftet het tidligere i mange år Chantiers de l'Atlantique, og er kjent for å ha bygget og konstruert blant annet de verdensberømte franske passasjerskipene SS «Normandie» og SS «France» (senere kjent SS «Norway»), og de fire franske supertankerne i Batillus-klassen: TT «Batillus», TT «Bellamya», TT «Pierre Guillaumat» og TT «Prairial», som i sin tid var de største skipene flytende av alle skipstyper i verden. I tillegg har verftet bygget og konstruert verdens største cruiseskip, MS «Symphony of the Seas», og verdens nest største cruiseskip, MS «Harmony of the Seas» (tidligere verdens største cruiseskip).
Siden 2008 har verftet vært eid av det sør-koreanske selskapet STX Corporation. Etter at STX Corporation gikk konkurs i 2016, ble STX France lagt ut for salg, og det italienske statseide verftet Fincantieri viste interesse for å kjøpe STX France.
Etter vanskelige forhandlinger og en kort nasjonalisering av den franske regjeringen, inngikk de involverte partene en avtale i september 2017, hvor Fincantieri kjøpte 50% av aksjene og resten ble eid av French Naval Group og den franske regjeringen. I oktober 2017 ble det annonsert at Saint Nazaire-verftet ville ta tilbake sitt opprinnelige navn: Chantiers de l'Atlantique.


=== Kjølstrekking ===
Den 20. april 2015 ble skipets navn offisielt annonsert i en seremoni som ble holdt ved byggeverftet i Saint-Nazaire, seremonien ble feiret med at det første stålet ble kuttet for selskapets første Meraviglia-generasjons mega-skip. Seremonien markerte at selskapet nå var i gang med sitt første skip i MSC Cruises 5,4 milliarder dollars investeringsplan for å doble kapasiteten innen 2020.MSC Cruises er allerede verdens største privateide cruiseselskap, og tillegget av et nytt mega-skip i flåten kan bidra til å beholde fotfestet øverst i bransjen. Skipene i Meraviglia-klassen ble de nest største i verden når det gjaldt antall passasjerer, kun bak Royal Caribbeans Oasis-klasse-skipene som har 5 400 til 5 500 gjester. I 2019 ble AIDA Cruises største og nyeste flaggskip, MS «AIDAnova», ferdigstilt og satt inn i tjeneste, dermed er skipene i Meraviglia-klassen per i dag de tredje største i verden på antall passasjerer.


=== Lansering ===
Det ble holdt en lanseringsseremoni ved verftet i Saint-Nazaire da MSC Cruises sjøsatte MS «MSC Meraviglia» den 2. september 2016. Skipet skulle settes i drift i juni 2017 og starte med seilinger i det vestlige Middelhavet.MSC Cruises avslørte også at sitt andre Meraviglia-generasjons mega-skip, som kom i tjeneste i våren 2019, vil bli kalt MS «MSC Bellissima».


=== Dåp og jomfrutur ===
Den 3. juni 2017 ble skipet offisielt døpt MS «MSC Meraviglia» av sin gudmor, den italienske skuespilleren Sophia Loren, i en dåpsseremoni i den franske byen Le Havre, til stede med den franske skuespilleren Patrick Bruel, gruppen Kids United, og komiker Gad Elmaleh, sammen med over 2 000 inviterte gjester.Sophia Loren har også døpt cruiseskipene MS «MSC Opera», MS «MSC Poesia», MS «MSC Magnifica», MS «MSC Fantasia» og andre cruiseskip for selskapet.Allerede dagen etter, den 4. juni 2017, gikk skipet på sin jomfrutur med anløp til Vigo (Spania), Lisboa (Portugal), Barcelona (Spania) og andre europeiske byer.


== Reiseplan ==
I de første sesongene skal MS «MSC Meraviglia» i utgangspunktet operere i det vestlige Middelhavet og i Nord-Europa. Når hun har Middelhavs-seilinger anløper hun Malta, Barcelona, ​​Marseille, Genova, Napoli, Messina, Civitavecchia og Palermo.
Høsten 2019 skal skipet forflyttes til Miami, Florida,, og deretter begynne å seile i Karibia som en del av et nord-amerikansk ekspansjonsprogram laget av MSC Cruises.MS «MSC Meraviglia» er den første som har tre hjemmehavner samtidig, hjemmehavnene inkluderer Genova, Marseille og Barcelona.


== Skipet ==


=== Fasiliteter ===

Når det gjelder fasiliteter som passasjerer finner på det nye skipet, vil familier finne bedre bruk av plass i det selskapet kaller "klyngehytter".
I skipets akterende ligger bassengområdet Horizon med fri utsikt over havet. Når kvelden faller på, tennes utebelysningen og området forvandles til et storslått dansegulv med scene for underholdning og stjernehimmelen som tak. Ytterligere et basseng-/soldekk-område er tilgjengelig, med nærhet til poolbar. I tillegg finnes et bassengområde kalt Aqua Park, med tre forskjellige vannsklier.Spesielt for MS «MSC Meraviglia»s gjester er at det blir satt opp to ulike forestillinger med verdenskjente Cirque du Soleil. Disse vises seks kvelder i uken i den spesialtilpassede scenen i Carousel Lounge. Dette lokalet er tilrettelagt for å kunne kombinere underholdningen med å nyte en bedre middag eller en drink.MS «MSC Meraviglia» har tolv ulike matserveringssteder å velge mellom. Blant annet Kaito Sushi Bar, italiensk fra Eataly, kjøtt fra Butcher’s Cut og spesialkomponerte retter tilpasset Cirque du Soleils show. De fleste spisestedene finner man i skipets toetasjes “hovedgate”, The Promenade.
Blant de andre tilbudene om bord, er racerbil- og flysimulator, 4D-kino, soner for barn laget i samarbeid med LEGO, kasino og bowlingbane.


==== Overnattingsmuligheter ====
MS «MSC Meraviglia» har en rekke ulike overnattingsalternativer. Man finner innvendige lugarer, og lugarer med havutsikt eller balkong, familielugarer samt romsligere Duplex-suiter med to etasjer og eget boblebad. Reisende i selskap fra seks til ti personer kan bestille tilstøtende lugarer med dør i mellom. Det er mulig å kombinere inntil tre lugarer, alle med hvert sitt bad. MS «MSC Meraviglia» har for øvrig en større andel balkonglugarer enn noe annet cruiseskip, ifølge MSC Cruises.


=== Tekniske detaljer ===


==== Mål / Dimensjoner ====
MS «MSC Meraviglia»s største lengde (LOA) er på 315,83 meter (1 036,19 fot), lengden mellom perpendikulærene (LPP) er 296,00 meter (971,13 fot). Skipets største bredde er 43,00 meter (141,08 fot), og skipets dypgang er 8,75 meter (28,71 fot). Fribordet er på 3,32 meter (10,89 fot).


==== Tonnasje ====
«MSC Meraviglia» har en bruttotonnasje på 171 598 BT, en nettotonnasje på 172 605 NT, og en dødvekttonnasje på 12 200 DWT.


==== Passasjerkapasitet / Lugarer ====
«MSC Meraviglia» har en passasjerkapasitet på 4 488 ved normal drift. Den maksimale passasjerkapasiteten er på 5 714 passasjerer. Antall passasjerlugarer er 2 244.


==== Mannskap / Besetning ====
«MSC Meraviglia» har et mannskap på 1 536 besetningsmedlemmer, antall mannskapslugarer er 820.


==== Maskineri / Fremdrift ====
Hovedmaskineriet består av to 16-sylindrede Wärtsilä 16V46CR dieselmotorer, hver med 16 800 kW (22 529 hk), som tilsvarer totalt 33 600 kW (45 058 hk), og to 12-sylindrede Wärtsilä 12V46CR dieselmotorer, hver med 12 600 kW (16 360 hk), som tilsvarer totalt 25 200 kW (33 794 hk). Den totale ytelsen på maskineriet er 58 800 kW (78 852 hk) ved 600 o/min.Fremdriften besørges av to ABB Azipod-thrustere, hver med 19 200 kW (25 748 hk), som tilsvarer totalt 38 400 kW (51 495 hk), og fire tunnel-baug-thrustere (ytelsen på disse er ukjent), som hjelper skipet å nå en marsjfart på 19,3 knop (36 km/t; 22 mph). På prøveturen nådde skipet en toppfart på 21,8 knop (40 km/t; 25 mph).


==== Klassing ====
MS «MSC Meraviglia» er klasset i det internasjonale klassifikasjonsselskapet Bureau Veritas (BV), og har følgende klassenotasjon: GCS-SCRUBBER – COMF-NOISE-Pax 1 – COMF-NOISE-Crew 2 – COMF-VIB-Pax 1 – COMF-VIB-Crew 2 – AUT-CCS (SS) – AUT-PORT (SS) – SYS-NEQ (SS) – BWT – NDO-2 days – AWT – CLEANSHIP – REF-STORE (SS) – ERS-S – INWATERSURVEY – SDS.


== Referanser ==


== Eksterne lenker ==
(en) MS «MSC Meraviglia» – Den internasjonale sjøfartsorganisasjonen 
MSC Meraviglia — The New MSC Cruise Ship | MSC Cruises (en)
MSC Meraviglia (08/2017) | Maritimt Magasin (no)
MSC MERAVIGLIA | Bureau Veritas (en)
MSC Meraviglia — IMO 9760212 | scheepvaartwest (en)